32004D0595
L 266/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 юли 2004 година
за установяване на образец на здравен сертификат за внос в Общността с търговски цели на кучета, котки и порове
(нотифицирано под номер С(2004) 1947)
(текст от значение за ЕИП)
(2004/595/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално член 17, параграф 2, буква б) от нея,
като има предвид, че:
(1)
Директива 92/65/ЕИО определя ветеринарно-санитарните изисквания, регламентиращи търговията и вноса в Общността на животни, сперма, яйцеклетки и ембриони.
(2)
Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (2) определя ветеринарно-санитарните изисквания за движението с нетърговска цел на домашни любимци и правилата за контрол на това движение. Една от целите на този регламент е да осигури уеднаквяване на правилата, приложими при търговията и при движението с нетърговска цел на животни и да се избегнат злоупотребите.
(3)
Освен това Регламент (ЕО) № 998/2003 изменя Директива 92/65/ЕИО, така че тя предвижда при търговия на кучетата, котките и поровете да се спазват определените в същия регламент условия.
(4)
Уместно е следователно да се приемат за вноса с търговска цел в Общността на кучета, котки и порове норми, съответстващи на тези, които регламентират нетърговския внос на тези животни, като се запази предвиденият в член 16 от Директива 92/65/ЕИО клиничен преглед.
(5)
Налага се да се следи прилаганите норми и принципи от служителите на трети страни, които са натоварени с издаването на сертификати, да предоставят достатъчни гаранции. Уместно е следователно да се разрешава вносът с търговска цел в Общността само на кучета, котки и порове от страни, които фигурират в приложението на Решение 79/542/ЕИО на Съвета от 21 декември 1976 г. относно съставянето на списък на трети страни или части от трети страни и относно определяне на ветеринарно-санитарните и здравните условия и ветеринарното сертифициране за внос в Общността на някои живи животни и прясно месо от тях (3), или в приложение II към Регламент № 998/2003.
(6)
С Решение 2004/203/ЕО на Комисията (4) се установи образец на сертификат за движението с нетърговска цел на кучета, котки и порове от трети страни в съответствие с Регламент (ЕО) № 998/2003. Уместно е при това положение да се установи образец на сертификат за внос в Общността с търговска цел на кучета, котки и порове.
(7)
С Регламент (ЕО) № 998/2003 се измени член 10 от Директива 92/65/ЕИО, за да бъдат съобразени условията за търговския обмен на кучета, котки и порове с тези, които се прилагат за движението с нетърговска цел; налага се следователно да се отмени Решение 94/273/ЕО на Комисията от 18 април 1994 г. относно ветеринарното сертифициране за пускане на пазара в Обединеното кралство и Ирландия на кучета и на котки, непроизхождащи от тези страни (5).
(8)
Мерките, предвидените в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки разрешават вноса с търговска цел на кучета, котки и порове в съответствие с разпоредбите на член 16 от Директива 92/65/ЕИО, ако са спазени следните условия:
а)
животните идват от трети страни, фигуриращи в приложение II към Решение 79/542/ЕИО или в раздел 2 на част Б и част В от приложение II към Регламент (ЕО) № 998/2003;
б)
животните са съпътствани от сертификат, съответстващ на образеца, установен с приложението към настоящото решение.
Този сертификат се изисква за влизане от всички трети страни, посочени в първи параграф, буква а), в държава-членка - без Ирландия, Швеция и Обединеното кралство, както и за влизане в Ирландия, в Швеция и в Обединеното кралство от изброените трети страни в раздел 2 на част Б и част В от приложение II към Регламент (ЕО) № 998/2003.
Член 2
Решение 94/273/ЕО се отменя.
Член 3
Настоящото решение се прилага от 12 октомври 2004 г.
Член 4
Адресати на настоящото решение са държавите-членки.
Съставено в Брюксел на 29 юли 2004 година.